POROČILO KOMISIJE SVETU IN EVROPSKEMU PARLAMENTU o dejavnostih Evropskega raziskovalnega sveta in uresničevanju ciljev iz posebnega programa „Zamisli“ v letu 2012 /* COM/2013/0318 final */





POROČILO KOMISIJE SVETU IN EVROPSKEMU PARLAMENTU o dejavnostih Evropskega raziskovalnega sveta in uresničevanju ciljev iz posebnega programa „Zamisli“ v letu 2012 1. Uvod in pravna podlaga Glavna naloga Evropskega raziskovalnega sveta (ERC), ki je bil ustanovljen s Sklepom Komisije 2007/134/ES[1], je izvajanje posebnega programa „Zamisli“, s skupnim proračunom v višini 7,51 milijarde EUR. ERC sestavlja neodvisni znanstveni svet, pomaga pa mu posebna izvedbena struktura, ki se je preoblikovala v izvajalsko agencijo ERC (ERCEA) in je bila ustanovljena na podlagi splošnih pravil za izvajalske agencije[2]. Odgovornost za izvajanje programa „Zamisli“ in podpiranje znanstvenega sveta je Komisija na agencijo prenesla leta 2008, samostojnost pa je bila agenciji dodeljena julija 2009. V skladu s členom 4.4 in Prilogo I k Odločbi Sveta o posebnem programu „Zamisli“ to letno poročilo Komisije, pripravljeno v sodelovanju z znanstvenim svetom ERC in izvajalsko agencijo ERC, predstavlja oceno dejavnosti in doseganja ciljev ERC v letu 2012, ki jo je izvedla Komisija. To poročilo je dopolnjeno s poročilom znanstvenega sveta o znanstvenem izvajanju in dosežkih programa v letu 2012[3]. 2. Strateške zadeve Znanstveni svet je odgovoren za določitev znanstvene strategije ERC, kar vključuje tudi pripravo letnega delovnega programa „Zamisli“, najpomembnejšega strateškega dokumenta ERC. 2.1. Vrste ukrepov Osrednji del delovnega programa „Zamisli“ sta dve vrsti subvencij: Subvencije za začetek samostojne poti raziskovalca, ki podpirajo raziskovalce v zgodnji fazi njihove poklicne poti s ciljem zagotavljanja delovnih pogojev, ki jim omogočajo, da postanejo samostojni vodilni raziskovalci. Subvencije za priznane raziskovalce, ki so oblikovane za podpiranje izjemnih in uveljavljenih vodilnih raziskovalcev in jim zagotavljajo potrebna sredstva za nadaljnje delo njihovih skupin pri iskanju novih prodornih rešitev na njihovem raziskovalnem področju. Prejemnikom subvencij ERC je na voljo dodatna možnost subvencij – potrditev modela – za razvoj inovacijskih zmožnosti, ki jih predstavljajo zamisli iz projektov, financiranih s sredstvi ERC. Njihov cilj je zapolniti vrzel na področju financiranja v začetni fazi inovacije. Leta 2012 je znanstveni svet poskusno uvedel subvencije za sinergije, namenjene majhnim skupinam vodilnih raziskovalcev in njihovim ekipam. Subvencije za sinergije se od konzorcijev razlikujejo v tem, da so namenjene posameznim raziskovalcem, ki jim njihove komplementarne veščine, znanje in viri omogočajo skupno obravnavo raziskovalnih problemov na področju pionirskega znanja in preseganje ravni, ki jo posamezni raziskovalci lahko dosežejo sami. Subvencije za sinergije upoštevajo strogi pristop ERC na podlagi odličnosti in so odprte za predloge z vseh področjih znanosti in akademskih študij. 2.2. Delovni program 2012 za posebni program „Zamisli“ Delovni program 2012 za posebni program „Zamisli“ je izdelal znanstveni svet 21. marca 2011, Komisija pa ga je sprejela 19. julija 2011[4]. Poleg uvedbe subvencij za sinergije je bila nekoliko prilagojena tudi znanstvena strategija, in sicer v zvezi s strokovnim ocenjevanjem: interdisciplinarne predloge po novem ocenjuje odbor, ki ga je navedel vložnik, s pomočjo drugih ustreznih odborov, uveden pa je bil tudi nov sistem točkovanja (A, B ali C, ki ga spremlja uvrstitev predloga), ki bo vložnikom zagotovil boljše povratne informacije. 2.3. Metodologija strokovnega ocenjevanja ERC uporablja strukturo odborov za strokovno ocenjevanje na visoki ravni, člane katerih izbere znanstveni svet, med njimi pa so znanstveniki, inženirji in strokovnjaki iz EU in zunaj nje. Ti odbori pokrivajo vse raziskovalne discipline in so organizirani v okviru treh glavnih raziskovalnih področij: fizikalne in tehniške vede, biološke vede ter družbene in humanistične vede. Število odborov za subvencije za začetek samostojne poti raziskovalca in subvencije za priznane raziskovalce je ostalo enako kot pri prejšnjih razpisih, tj. 25. Predloge za potrditev modela je ocenjevala posebna skupina strokovnih ocenjevalcev, ki so delovali na daljavo. Subvencije za sinergije je ocenjevalo pet različnih odborov z dvostopenjskim ocenjevalnim postopkom, posebej izdelanim v ta namen. 3. Izvajanje programa Pri izvajanju programa so bile v letu 2012 v celoti izvršene odobritve za prevzem obveznosti v višini več kot 1,6 milijarde EUR (celotna obveznost) in plačila v višini 871 milijonov EUR, kar predstavlja 100 % operativnih odobritev posebnega programa „Zamisli“ za leto 2012. Okrog 2,4 % operativnega proračuna je bilo porabljenega za upravljanje. 3.1. Subvencije Od delovnega programa 2008 naprej razpisi ERC vključujejo enostopenjski postopek predložitve, po katerem morajo vložniki predložiti celoten predlog, in dvostopenjski postopek ocenjevanja. Subvencije se dodelijo za najboljše predloge glede na razpoložljivi proračun. Ponudba se oblikuje na podlagi samega predloga in financiranja, priporočenega v okviru strokovnega ocenjevanja. 3.1.1. Subvencije ERC za začetek samostojne poti raziskovalca Razpis za subvencije za začetek samostojne poti raziskovalca za leto 2012 je bil objavljen julija 2011 z okvirnim proračunom v višini 730 milijonov EUR (kar pomeni povečanje za 10 % v primerjavi z letom 2011). Prejetih je bilo skupno 4 741 predlogov, od tega 2 058 s področja fizikalnih in tehniških ved (43 %), 1 653 s področja bioloških ved (35 %) ter 1 030 s področja družbenih in humanističnih ved (22 %). Skupno je bilo za financiranje izbranih 566 predlogov. Dodeljena sredstva so presegala 790 milijonov EUR, povprečna odobrena subvencija pa je znašala približno 1,4 milijona EUR. Razpis za subvencije za začetek samostojne poti raziskovalca za leto 2013 je bil objavljen julija 2012 za vložnike, ki so opredeljeni kot „začetniki“ (tj. vodilni raziskovalci, ki so prvič doktorirali najmanj 2 in največ 7 let od datuma razpisa), z okvirnim proračunom v višini 398 milijonov EUR. Vloženih je bilo skupno 3 329 predlogov: 1 486 s področja fizikalnih in tehniških ved, 1 073 s področja bioloških ved ter 770 s področja družbenih in humanističnih ved, kar predstavlja 45 %, 32 % oziroma 23 %. Zaznati je mogoče majhno, a stalno povečevanje deleža predlogov na področju fizikalnih in tehniških ved, in sicer z 41 % v letu 2011 na 43 % v letu 2012 in 45 % v letu 2013. 3.1.2. Subvencije ERC za priznane raziskovalce Razpis za subvencije ERC za priznane raziskovalce za leto 2012 je bil objavljen novembra 2011 z okvirnim proračunom v višini 680 milijonov EUR. Prejeti so bili skupno 2 304 predlogi, od tega 978 s področja fizikalnih in tehniških ved (42 %), 773 s področja bioloških ved (34 %) ter 553 s področja družbenih in humanističnih ved (24 %). V postopku ocenjevanja je bilo za financiranje izbranih 313 predlogov s skupnimi dodeljenimi sredstvi v višini okrog kot 720 milijonov EUR, pri čemer je skupna povprečna odobrena subvencija znašala 2,3 milijona EUR. Razpis za subvencije ERC za priznane raziskovalce za leto 2013 je bil objavljen julija 2012 z okvirnim proračunom v višini 662 milijonov EUR. Vloženih je bilo skupno 2 408 predlogov: 1 053 s področja fizikalnih in tehniških ved, 788 s področja bioloških ved ter 567 s področja družbenih in humanističnih ved, kar predstavlja 44 %, 33 % oziroma 23 %. Delež predlogov na področju fizikalnih in tehniških ved se je povečal s 40 % v letu 2011 na 42 % v letu 2012 in 44 % v letu 2013. 3.1.3. Potrditev modela ERC V prvem razpisu za potrditev modela leta 2011 je bilo dodeljenih skupno 51 subvencij, od tega je bilo zadnjih 22, izbranih ob koncu leta 2011, objavljenih februarja 2012. Prvih 29 subvencij je bilo objavljenih oktobra 2011. V letu 2012 je bilo v majskem roku dodeljenih še 33 subvencij za potrditev modela, v oktobrskem roku pa nadaljnjih 27, tako da skupno število dodeljenih subvencij za potrditev modela do konca leta 2012 znaša 111. 3.1.4. Subvencije za sinergije Na prvi razpis za subvencije za sinergije je prispelo 710 prijav, ki so bile ocenjene z ocenjevalnim postopkom, pripravljenim posebej v ta namen. V izredno močni konkurenci je bilo decembra 2012 nazadnje izbranih 11 projektov, ki bodo sredstva prejemali največ šest let. Dodeljena subvencija za sinergije v povprečju znaša 11,5 milijona EUR, v proračunu za leto 2012 pa je bilo zanje skupno namenjenih 126 milijonov EUR. Vsak izmed projektov, ki so prejeli subvencije za sinergije, vključuje od dva do štiri vodilne raziskovalce, tako da prek navedenih 11 subvencij podporo prejema 38 izjemnih raziskovalcev. Veliko število prejetih predlogov potrjuje zelo veliko zanimanje znanstvene skupnosti za to novo obliko subvencij. 3.2. Sodelovanje med ERC in NSF Evropska komisarka za raziskave, inovacije in znanost Máire Geoghegan-Quinn in direktor ameriške Nacionalne znanstvene fundacije (National Science Foundation – NSF) dr. Subra Suresh sta 13. julija 2012 podpisala izvedbeni sporazum v okviru sporazuma o znanosti in tehnologiji med EU in ZDA. Navedena pobuda omogoča najbolj nadarjenim mladim raziskovalcem s sedežem v ZDA, ki jih je izbrala NSF, da preživijo nekaj časa – od 6 do 12 mesecev – v Evropi kot člani skupin prejemnikov subvencij ERC. Do danes so stopili v stik z 2 330 prejemniki subvencij ERC in prejeli 760 pozitivnih odgovorov. Namen pobude je povezati raziskovalce s skupnimi interesi in komplementarnimi znanji pri njihovih prizadevanjih za napredek na mejnih področjih znanosti ter okrepiti znanstveno in tehnološko sodelovanje med celinama. 3.3. Programski odbor Programski odbor posebnega programa „Zamisli“ poleg svojih formalnih nalog opravlja pomembno vlogo komunikacijskega omrežja med državami članicami in pridruženimi državami sedmega okvirnega programa, znanstvenim svetom, generalnim sekretarjem ERC ter Komisijo. V letu 2012 sta sestanka programskega odbora potekala 18. aprila in 12. oktobra. 3.4. Pregled izpolnjevanja etičnih meril V letu 2012 so bili po opravljeni etični presoji potrjeni trije predlogi, ki vključujejo raziskave človeških izvornih celic, in so dobili odobritev programskega odbora programa „Zamisli“. Nadaljnji trije predlogi so bili deležni etične presoje in so trenutno v obravnavi programskega odbora programa „Zamisli“. 3.5. Pritožbe V letu 2012 se je skupno število pritožb zmanjšalo z 234 na 204 (–13 %), čeprav se je skupno število predlogov v letu 2012 povečalo za 21,24 %. Ta številka, ki predstavlja približno 2,58 % prejetih predlogov, kaže pozitiven trend upadanja pritožb, za kar gre zasluga nenehnim izboljšavam delovnih metod in skladnosti s postopki. 3.6. Obveščanje Februarja 2012 je ERC praznoval svojo peto obletnico in ob tej priložnosti predstavil svoje dotedanje dosežke. Dvodnevni dogodek je združil oblikovalce politik in prejemnike subvencij ERC. Ob tej priložnosti so trije evropski komisarji, predsednik odbora ITRE Evropskega parlamenta, danski minister za znanost, ki je zastopal predsedstvo EU, in vodstvo ERC lahko prisluhnili rezultatom raziskav, zgodbam o uspehu in, še pomembneje, načrtom za prihodnost. V letu 2012 je znanstveni svet odprl kampanjo „ERC po vsem svetu“, ki jo vodi generalni sekretar ERC, profesor Donald Dingwell. V manj kot letu dni je obiskal 26 mest v devetih državah članicah in imel 70 predstavitev. Po teh obiskih se ustanavljajo nacionalne kontaktne točke in predstavniki dveh izmed njih (Brazilija, Tajvan) so se udeležili letnega srečanja nacionalnih kontaktnih točk novembra v Bruslju. ERC je bil prvič prisoten na letnem srečanju novih prvakov (imenovan tudi poletno srečanje v Davosu), ki je potekalo na Kitajskem. V Severni Ameriki se je ERC udeležil zaposlitvenega sejma NSF in evropskega zaposlitvenega sejma MIT, konference Ameriškega združenja za napredek znanosti ter letnih srečanj Ameriškega združenja za raziskave raka, Združenja za nevroznanost, Ameriškega antropološkega združenja in Ameriškega geofizičnega združenja. Poleg pobud za večjo prepoznavnostjo možnosti financiranja ERC na svetovni ravni je ERC povečal svojo prisotnost na večjih mednarodnih znanstvenih konferencah, prireditvah in razstavah ter zaposlitvenih sejmih in delavnicah v Evropi. Predsednica ERC prof. Helga Nowotny se je leta 2012 udeležila Evropske konference za odličnost, ki je potekala v Aarhusu v okviru danskega predsedovanja, in konference Padajoči zidovi v Berlinu. Člani znanstvenega odbora in osebje ERCEA so se udeležili še dodatnih konferenc, na katerih je bila organizirana stojnica ali predavanje z namenom obveščanja o možnostih financiranja ERC: konference Euroscience Open Forum v Dublinu, srečanja Nobelovih nagrajencev v Lindauu, zaposlitvenega sejma delovnih mest s področja naravoslovnih ved, Svetovnega kongresa političnih znanosti in Evropskega matematičnega kongresa, če omenimo samo nekatere. Nacionalne kontaktne točke, ki so razmeščene po vsej Evropi in imajo vlogo posrednikov informacij potencialnim vložnikom, so bile ažurno obveščene o razpisih ERC po elektronski pošti in v okviru zasedanj, organiziranih v Bruslju dvakrat letno, junija in novembra. Letos je bil ERC deležen velike medijske pozornosti po vsem svetu in v Evropi kot organizacija za financiranje ter prek projektov, ki jih financira, in prejemnikov subvencij. S kampanjo „ERC po vsem svetu“ je okrepil svoja prizadevanja v mednarodnih odnosih z mediji in tako dosegel večjo pokritost po vsem svetu kot kdaj koli prej. Veliko medijske pozornosti sta bila deležna tudi prelomni dogodek ob peti obletnici ERC in pobuda Nobelovih nagrajencev proti morebitnemu zmanjšanju proračuna EU, namenjenega raziskavam, kjer je ERC naveden kot evropska zgodba o uspehu. Poleg medijskih dogodkov, organiziranih med letom, je ERC redno objavljal sporočila za javnost in sveže informacije. Objavljeni so bili številni medijski razgovori s predsednikom ERC, generalnim sekretarjem ERC in člani znanstvenega sveta. Rezultat teh medijskih dogodkov je bilo precejšnje število člankov v znanstvenih in splošnih medijih (več kot 2 100 omemb). Za zagotavljanje prisotnosti središča ERC v družbenih medijih sta bila v letu 2012 odprta računa na omrežjih Facebook in Twitter. ERC na Facebooku spremlja več kot 1 100 in na Twitterju več kot 1 800 ljudi. 3.7. Spremljanje, presoja in ocenjevanje posebnega programa „Zamisli“ Ocena najpomembnejših rezultatov ERC je bila pripravljena skupaj s predhodno oceno učinkov predloga Komisije o programu Obzorje 2020, naslednjem okvirnem programu za raziskave in inovacije[5]. Ugotovitve na podlagi stalnega spremljanja programa vključujejo naslednje: · Med prejemniki subvencij ERC je pet Nobelovih nagrajencev in trije dobitniki Fieldsove medalje. Poleg tega je prestižne mednarodne znanstvene nagrade in priznanja prejelo še 76 prejemnikov subvencij ERC. · Med letoma 2008 in 2012 je bilo v strokovnih revijah z velikim vplivom objavljenih več kot 7 900 člankov, ki navajajo financiranje ERC. · Vsak prejemnik subvencije ERC v povprečju zaposluje šest drugih raziskovalcev in tako prispeva k usposabljanju nove generacije odličnih raziskovalcev. · Analiza znatnega vzorca projektov kaže, da se narodnost približno polovice članov skupin ERC razlikuje od narodnosti vodilnega raziskovalca. Člani skupin ERC prihajajo iz 38 od 41 držav evropskega raziskovalnega prostora. Poleg tega so v skupinah, ki delajo na projektih ERC, raziskovalci 55 različnih narodnosti zunaj evropskega raziskovalnega prostora, med katerimi je največ Američanov, Kitajcev, Indijcev in Rusov. · Podatki iste analize kažejo pozitivne številke tudi glede uravnotežene zastopanosti spolov. Približno 37 % članov skupin ERC so ženske, kar je višji delež od števila žensk v vlogi vodilnih raziskovalcev ERC (20 %). Večina teh žensk je na začetku svoje raziskovalne kariere, kar je mogoče razumeti kot dober znak za boljšo zastopanost žensk v vrhunskih raziskavah v prihodnosti. Julija 2012 je izvajalska agencija ERC zaključila triletno obdobje samostojnega delovanja in je trenutno v postopku zunanjega ocenjevanja, vključno z analizo stroškov in koristi. Ocenjevalno poročilo je predvideno spomladi 2013 in bo poslano Evropskemu parlamentu, Svetu in Računskemu sodišču. 4. Struktura Evropskega raziskovalnega sveta 4.1. Znanstveni svet Postopna obnovitev članov znanstvenega sveta bo izvedena februarja in aprila 2013. Stalni odbor za izbor je julija 2012 predložil svoje predloge Komisiji, njegovo poročilo[6] pa je bilo poslano Svetu in Parlamentu. Na podlagi teh predlogov je Komisija za nove člane znanstvenega sveta imenovala prof. Klausa Bocka (Danska nacionalna raziskovalna fundacija), prof. Athene Donald (Univerza v Cambridgeu), dr. Barbaro Ensoli (Istituto Superiore di Sanità, Rim), prof. Nurio Sebastian Galles (Universitat Pompeu Fabra, Barcelona), prof. Reinharda Genzla (Institut Max Planck za nezemeljsko fiziko), prof. dr. ing. Matthiasa Kleinerja (Univerza v Dortmundu), prof. Evo Kondorosi (Madžarska akademija znanosti) in prof. dr. Reinhilde Veugelers (KU Leuven)[7]. Znanstveni svet je imel leta 2012 pet plenarnih zasedanj, od teh sta dve potekali zunaj Bruslja: aprila v Sofiji v Bolgariji in oktobra v Limassolu na Cipru. Povzetki plenarnih zasedanj so objavljeni na spletni strani ERC[8]. Člani znanstvenega sveta so se sestali tudi v delovnih skupinah, ki so obravnavale posebna vprašanja: inovacije in odnose z industrijo, internacionalizacijo, uravnoteženo zastopanost spolov in odprti dostop. Julija 2012 je znanstveni svet naredil nadaljnji korak za krepitev svoje politike o odprtem dostopu, in sicer s spodbujanjem raziskovalcev, ki prejemajo sredstva ERC, k uporabi zbirk, ki se nanašajo na posamezna področja. ERC je od svojega nastanka odločen zagovornik zamisli, da bi morala biti široka paleta rezultatov raziskav, vključno s publikacijami in primarnimi podatki, prosto dostopna. Leta 2007 je znanstveni svet določil posebne smernice, ki določajo, da se vse strokovno pregledane objave, ki izvirajo iz projektov, financiranih s sredstvi ERC, ob njihovi objavi shranijo v ustreznih raziskovalnih ali institucionalnih zbirkah, v roku 6 mesecev od objave pa se zanje omogoči odprti dostop. Znanstveni svet ima dva stalna odbora, enega za strokovno ocenjevanje ter drugega za navzkrižje interesov, kršitve znanstvene etike in etična vprašanja. · Maja 2012 je ERC sodeloval na svetovnem vrhu o strokovnem ocenjevanju uspešnosti v Washingtonu, ki ga je gostila Nacionalna znanstvena fundacija. Vodje raziskovalnih svetov iz približno 50 držav so se dogovorili o nizu načel za ocenjevanje uspešnosti in ustanovili svetovni raziskovalni svet. · Na podlagi dela odbora za navzkrižje interesov, kršitve znanstvene etike in etična vprašanja je znanstveni svet na plenarnem zasedanju 4. in 5. oktobra 2012 sprejel strategijo za ugotavljanje in obravnavanje kršitev znanstvene etike v zvezi z vložniki in projekti ERC[9]. Strategija uveljavlja dosedanjo prakso ERC pri obravnavanju kršitev znanstvene etike. Zagotavlja, da bo ERC obravnaval vse pomisleke glede morebitnih kršitev znanstvene etike ali domnevnih kršitev raziskovalne integritete, ki zadevajo vložnika ali projekt ERC, v pravnem in postopkovnem okviru, ki velja za agencije, ustanovljene v okviru Evropske komisije. Plenarna zasedanja znanstvenega sveta in zasedanja njegovih članov z interesnimi skupinami ERC se pripravljajo ob organizacijski in upravni podpori izvajalske agencije. Agencija nudi tudi nasvete in pripravlja analize, s katerimi podpira znanstveni svet pri izpolnjevanju njegovih nalog, opisanih v Prilogi I k posebnemu programu „Zamisli“, ter nudi podporo operativnim dejavnostim delovnih skupin in stalnih odborov sveta. Da bi se ohranila povezava med ERC ter Evropsko komisijo in izvajalsko agencijo, se predsednik in podpredsedniki znanstvenega sveta, generalni sekretar ERC in direktor agencije redno srečujejo kot odbor ERC. Teh zasedanj se udeležujejo tudi visoki vodstveni uslužbenci agencije. Leta 2012 se je odbor desetkrat sestal v Bruslju, zlasti da bi pripravil oziroma nadalje obravnaval zasedanja znanstvenega sveta. 4.2. Izvajalska agencija ERC Od julija 2009 je agencija odgovorna za vse vidike upravnega izvajanja in izvedbo programa, kot je določeno v delovnem programu. Dejavnosti agencije nadzoruje pripravljalni odbor, ki ga je imenovala Komisija. Predseduje mu generalni direktor Generalnega direktorata za raziskave in inovacije, kot zunanja člana pa vključuje tudi dva člana znanstvenega sveta. Pripravljalni odbor se je leta 2012 sestal štirikrat ter sprejel sklepe v zvezi z letnim delovnim programom, proračunom in računovodskimi izkazi ter organizacijsko strukturo agencije. Za direktorja izvajalske agencije ERC je bil 25. julija 2012 imenovan Pablo Amor. 4.2.1. Osebje agencije Operativni proračun za leto 2012 je omogočil zaposlitev 100 začasnih uslužbencev, 281 pogodbenih sodelavcev in 8 napotenih nacionalnih strokovnjakov, kar pomeni skupno 389 uslužbencev. Konec decembra 2012 je bilo v agenciji skupno zaposlenih 380 uslužbencev: 96 začasnih in 275 pogodbenih uslužbencev ter 9 napotenih nacionalnih strokovnjakov. Statistični podatki iz decembra 2012 kažejo, da je v agenciji zaposlenih približno 35 % moških in 65 % žensk. Kar zadeva uravnoteženost med spoloma pri visoko specializiranem osebju (začasni uslužbenci in pogodbeni uslužbenci iz funkcionalne skupine IV), 61 % mest zasedajo ženske. Konec leta 2012 so bili v izvajalski agenciji ERC zaposleni državljani iz 26 držav članic. 5. Sklepne ugotovitve in obeti za leto 2013 V letu 2012 je ERC dosegel pomemben napredek. Med najvidnejše dosežke sodi praznovanje pete obletnice ERC, začetek kampanje „ERC po vsem svetu“, prvi mednarodni sporazum z ameriško Nacionalno znanstveno fundacijo, Nobelova nagrada za fiziko vodilnega raziskovalca ERC in sodelovanje prejemnikov subvencij ERC na poletnem srečanju v Davosu. Do konca leta 2012 je ERC izvedel deset razpisov za zbiranje predlogov za subvencije za začetek samostojne poti raziskovalca in subvencije za priznane raziskovalce, dva razpisa za potrditev modela in enega za subvencije za sinergije. V natečajih je bilo zbranih več kot 34 000 predlogov, med katerimi je bilo na podlagi strogega strokovnega ocenjevanja za financiranje izbranih več kot 3 500. V letu 2013 se z velikim zanimanjem pričakuje odločitve Evropskega parlamenta in Sveta o predlogih Komisije za program Obzorje 2020, vključno s pričakovanim povečanjem financiranja za ERC. Povečanje proračuna ERC bo omogočilo podpiranje še več najboljših raziskovalcev in njihovih pionirskih zamisli ter zlasti zagotavljanje dolgoročne prihodnosti za mlade raziskovalce. V letu 2013 sta predvideni še dve izboljšavi: · Od leta 2010 naprej so subvencije za začetek samostojne poti raziskovalca razdeljene po stopnjah, tako da je vložnike mogoče primerjati z raziskovalci na podobni ravni. Na splošno so „začetniki“ (od 2 do 7 let po dokončanju doktorata) še v fazi sestavljanja svoje raziskovalne skupine, medtem ko „konsolidatorji“ (od 7 do 12 let po dokončanju doktorata) zelo pogosto že delajo z lastno skupino, a se morajo še utrditi. Kot izboljšava te prakse ter odziv na hitro rastoče število vlog za subvencije za začetek samostojne poti raziskovalca bo znanstveni svet v delovnem programu 2013[10] uvedel dva ločena razpisa. · Komisija je v skladu s priporočili delovne skupine ERC, vključenimi v predloge za program Obzorje 2020, ustanovila neodvisni raziskovalni odbor na visoki ravni za imenovanje naslednjega predsednika ERC[11]. Predsednik ERC, ki bo v okviru Obzorja 2020 skrbel tudi za naloge generalnega sekretarja ERC, bo imel sedež v Bruslju in večino svojega časa posvečal dejavnostim ERC. Komisija od raziskovalnega odbora, ki mu predseduje Lord Sainsbury of Turville, pričakuje pravočasno poročilo za imenovanje naslednjega predsednika ERC ob začetku veljavnosti programa Obzorje 2020. [1] UL L 57, 24.2.2007, str. 14. [2] 2008/37/ES: Sklep Komisije z dne 14. decembra 2007 o ustanovitvi Izvajalske agencije Evropskega raziskovalnega sveta za upravljanje posebnega programa Skupnosti Zamisli na področju pionirskih raziskav pri uporabi Uredbe Sveta (ES) št. 58/2003 (UL L 9, 12.1.2008, str. 15). [3] http://erc.europa.eu/sites/default/files/document/file/erc_annual_report_2012.pdf [4] C(2011) 4961 z dne 19.7.2011, neobjavljen. [5] COM(2011) 809 final z dne 30.11.2011. [6] http://erc.europa.eu/sites/default/files/document/file/ERC_Identification_Committee_Final_Report_2012.pdf [7] C(2012) 9244 z dne 13.12.2012, UL C 396 z dne 21.12.2012, str. 30. [8] http://erc.europa.eu/about-erc/organisation [9] http://erc.europa.eu/sites/default/files/press_release/files/ERC_Scmisconduct_Strategy.pdf [10] http://erc.europa.eu/documents/erc-work-programme-2013 [11] http://europa.eu/rapid/press-release_IP-12-1393_sl.htm